
Uvod
Termin profesija se primenjuje na one osobe koje su usavršile znanje i veštine i primenjuju ih, za naknadu, na određene zadatke koje prosečni i nekvalifikovani ljudi ne mogu da obave. Termin vodi poreklo od latinske reči zakletva, a zakletva se odnosi na odanost, privrženost profesiji, težnju da se bude ekspert u svom poslu, dogovoru da se održi dobra reputacija profesije i sl. Profesije su obično regulisane profesionalnim telima koja mogu da utvrde ispite stručnosti, uslove za ulazak u profesiju, da igraju ulogu davanja licenci, sprovode primenu etičkog kodeksa u praksi itd. Primeri profesija su advokati, inženjeri, računovođe i druga tehnički specijalizovana zanimanja.
Veliki broj ljudi računovodstvo smatra kao visoko stručno područje koje je dostupno samo uskom krugu profesionalaca. Međutim, u praksi  se svako od nas, na neki način, skoro svakodnevno bavi računovodstvom  jer je ono univerzalni, opšteprihvaćeni poslovni jezik, sredstvo pomoću koga merimo i opisujemo rezultate ekonomske aktivnosti.  

Računovodstvena profesija obuhvata specijalizovane stručnjake (profesionalce) za vođenje poslovnih knjiga, sastavljanje finansijskih izveštaja i njihovu reviziju. U savremenim uslovima poslovanja računovodstvena profesija ima visok nivo odgovornosti u obezbeđenju kvalitetnog finansijskog izveštavanja. Svojim stavom i ponašanjem prilikom sastavljanja i obelodanjivanja finansijskih izveštaja, računovodstvena profesija, odnosno profesionalne računovođe, utiču na sliku o finansijskoj situaciji, uspešnosti poslovanja preduzeća kod korisnika finansijskih izveštaja. Izazovi koji su stavljeni pred računovodstvenu profesiju u uslovima neprekidne težnje ka harmonizaciji finansijskog izveštavanja na globalnom nivou, kao i što većem zadovoljavanju potreba korisnika finansijskih izveštaja, veoma su veliki.
Treba istaći da je finansijsko izveštavanje ”..proces obezbeđenja kvantitativnih finansijskih (računovodstvenih) informacija o preduzeću i njihovog saopštavanja korisnicima odnosno donosiocima odluka”
 i da je danas opšte prihvaćeno da je osnovna svrha finansijskog izveštavanja korisnost za donošenje odluka. Od finansijskog izveštavanja se očekuje da će obezbediti informacije za donošenje racionalnih investicionih i kreditnih odluka, informacije o ekonomskim resursima preduzeća i pravu na njih, informacije o performansama poslovanja preduzeća u toku godine, o tome kako preduzeće stiče i koristi gotovinu, kako uprava ispunjava svoju upravljačku odgovornost prema vlasnicima itd.

U radu će biti razmotren istorijski razvoj i značaj računovodstva i računovodstvene profesije, profesionalne organizacije relevantne za računovodstvenu profesiju u svetu i kod nas. Poseban akcenat je stavljen na principe profesionalne etike koje profesionalni računovođa mora da poštuje kako bi kvalitet finansijskog izveštavanja bio na takvom nivou da ga neposredni korisnici finansijskih izveštaja, ali i javnost u najširm smislu reči ne mogu dovesti u pitanje, bez obzira na evidentne okolnosti i situaciju koje prete da ugroze njihov kvalitet. Etičko ponašanje profesionalnih računovođa uslov je i pretpostavka kvalitetnog finansijskog izveštavanja direktno, kao i najšira društvena javnost indirektno zahtevaju fer, poštene i objektivne finansijske izveštaje. Zato se s pravom ističe da računovođe obavljaju usluge u javnom interesu kao kolektivnom dobru zajednice ljudi i institucija.

Istorijski razvoj računovodstva i računovodstvene profesije
Istorija računovodstva je stara koliko i sama civilizacija; još su porodice u praistoriji morale da proračunavaju količine hrane i odeće koje su im potrebne da bi se suočile sa hladnijim godišnjim dobima. Računovodstvo predstavlja jednu od najznačajnijih profesija u ekonomiji i poslovanju. Računovođe su učestvovale u razvoju gradova, trgovine, novca i bankarstva, doprinele su uspehu italijanske renesanse, spasile od bankrotstva mnoge pronalazače i preduzetnike tokom industrijske revolucije, pomogle povećanju poverenja u tržište kapitala neophodnom za zapadni kapitalizam, i imale knjučnu ulogu u informatičkoj revoluciji koja je promenila globalnu ekonomiju.

Razvoj računovodstva bio je uslovljen razvojem privrede, s jedne strane, i pojavom novca kao merila vrednosti i platežnog sredstva, s druge strane. Sve dok su proizvodne snage bile na nivou razvoja naturalne proizvodnje, proizvodnje za potrebe samog proizvođača, nije se osećala potreba za računovodstvenom evidencijom. Ukoliko je tada i vršena razmena, ona je obavljana putem trampe, roba jedne upotrebne vrednosti razmenjivala se za robu druge upotrebne vrednosti, u istom momentu, zbog čega nisu ni nastajali dužničko-poverilački odnosi i  nije ni bilo potrebno evidentirati takvu razmenu. Međutim, kad je razvoj prizvodnih snaga omogućio proizvodnju i za tržište, došlo je i do razvoja trgovine. Trgovac robu kupuje radi toga da bi je prodao drugom i da bi pri tome ostvario zaradu, kupujući je po nižoj, a prodajući po višoj ceni. Tu se pojavljuje i dužničko-poverilački odnosi. Naime, kad proizvođač proda trgovcu na kredit, on postaje poverilac, a trgovac dužnik, ili ako, pak, trgovac proda kupcu robu na kredit, onda je trgovac poverilac, a kupac je njegov dužnik. Na tom stepenu razvoja proizvodnih snaga oseća se potreba za evidencijom, jer treba znati ko kome i koliko duguje, odnosno ko, koliko i od koga potražuje, s jedne strane, i kolika je zarada trgovca, s druge strane. 

Pojavom akumulacije omogućen je razvoj banaka, gde se javljaju kreditni odnosi, a samim tim i potreba za evidencijom, da bi se znali dužnici i poverioci i da bi se utvrdila zarada po osnovu kamate. 

Tragovi računovodstvene evidencije otkriveni već kod antičkih naroda uglavnom su s područja bankarskih poslova. Još u XVIII veku p.n.e. u Vavilonu u Zakonu kralja Hamurabija ukazuje se kakva se evidencija morala voditi sa područja dužničko-poverilačkih odnosa. 

U antičkoj Grčkoj banke se nisu bavile samo kreditnim poslovima već i poslovima plaćanja za račun klijenata, dakle platnim prometom. Tvrdi se da su banke vodile dve knjige ''ephemerid'' i ''trapezitica grammata''. Prva knjiga predstavlja hronološku evidenciju svih poslovnih događaja, a druga knjiga račune (konta) klijenata.

Posle osvajanja Egipta od Aleksandra Makedonskog, i u Egiptu dolazi do razvoja banaka. To je uslovilo i pojavu knjigovodstvene evidencije, koja je obuhvatala kreditne odnose između banaka i kreditni odnos banke i privatnog lica.

U Rimu su, takođe, bile razvijene privatne banke. Pored banaka, kreditnim poslovima bavili su se i bogati robovlasnici, vitezovi, filozofi i dr. Od knjiga spominju se rokovnik (''liber calendarii'') , u kome se evidentira pozajmljeni novac i rokovi naplate glavnice i kamate, memorijal (''adversaria''), u kome se evidentiraju poslovne promene hronološki, knjiga primanja i izdavanja (''codex accepti et expensi'') i knjiga u kojoj su vođena konta (''codex rationum'').

Raspadom Rimske imperije zamire i privredna aktivnost, a vezano sa tim i vođenje knjigovodstvene evidencije.

U kasnom srednjem veku dolazi do procvata italijanskih gradova i naglog razvoja trgovine. To je uslovilo i razvoj knjigovodstvene evidencije. U sačuvanim knjigama iz XIII veka vidi se da je tada knjigovodstvena evidecija obuhvatala konto dužnika i poverilaca, konto gotovine, robe i kućnih izdataka. (Najstarija sačuvana poslovna knjiga, ustvari samo dva njena lista potiču iz 1211.godine). Sačuvane knjige iz XIV veka pokazuju postepen prelaz od prostog ka dvojnom knjigovodstvu. Najstarija sačuvana knjiga vođena po metodu dvojnog računovodstva potiče iz 1340.godine. Prve knjige koju su napisane o dvojnom knjigovodstvu pripadaju XV veku. (Knjiga ''O trgovini i savršenom trgovcu'' od Dubrovčanina Benka Kotrulića, napisana 1458.godine u Napulju, a štampana tek 1573.godine u Veneciji i knjiga franjevačkog monaha Luke Pačiolija ''Summa et Aritmetica, Geometria, Propotioni et Proportionalita'', štampana, u Veneciji 1495.godine). To nisu bili radovi posvećeni isključivo knjigovodstvu, ali je svaka od njih imala poglavlje o knjigovodstvu.

''Summa et Aritmetica, Geometria, Propotioni et Proportionalita'' je ,upravo zahvaljujući svom poglavlju "Particularis de Computis et Scripturis" (Details of Accounting and Recording) posvećenom dvojnom knjigovodstvu, kao „jednom od najdivnijih otkrića ljudskog duha“
 postala jedna od najvažnijih knjiga ikad napisanih. ''Summa'' je bila jedna od prvih knjiga štampanih na Gutenbergovoj mašini, što joj je i omogućilo da se raširi po celoj Evropi. ''Summa'' je učinila Pačiolija slavnim i obezbedila mu mesto „oca računovodstva“ u istoriji. 

Pačioli nije otkrio dvojno knjigovodstvo, već je opisao metod koji su koristili trgovci u Veneciji tokom italijanske renesanse. NJegov sistem uključuje većinu današnjih uobičajenih postupaka i malo je promenjen u narednih 500 godina. Pačioli je istakao da su tri stvari potrebne uspešnom trgovcu:

· dovoljno gotovine ili kredit,

· računovodstveni sistem konstantno ažuriran koji mu može pokazati kako posluje,

· dobar knjigovođa koji će to sprovesti.

Ako je sve dobro odrađeno, knjigovođa može, sabirajući sva dugovanja na levoj strani i sva potraživanja na desnoj, sastaviti probni bilans (“summa summarium”), pri čemu zbirovi sa obe strane moraju biti jednaki. U suprotnom, postoji greška koja se mora pronaći i ispraviti. Sistem dvojnog knjigovodstva je bio lak za primenu i ispunjavao je zahteve poslovanja, tako da se vrlo brzo proširio.

Da bi objasnio zašto je dvojno knjigovodstvo nastalo tek tokom renesanse u Italiji umesto u antičkoj Grčkoj ili Rimu, istoričar računovodstva A. C. Littleton opisuje sedam ključnih „sastojaka“ koji su omogućili njegov nastanak:

· Privatna svojina: Sposobnost promene vlasništva, jer se računovodstvo bavi beleženjem činjenica o imovini i imovinskim pravima.

· Kapital: Bogatstvo produktivno zaposleno, jer drugačije trgovina bi bila neznatna i kredit ne bi postojao.

· Trgovina: Rasprostranjena razmena dobara, jer skromno lokalno trgovanje ne bi stvorilo  takvu vrstu pritiska na poslovanje potrebnu da podstakne nastanak organizovanog sistema evidentiranja.     

· Kredit: Sadašnje korišćenje budućih dobara, jer je malo podsticaja za beleženje transakcija koje se odmah završavaju.

· Pisanje: Mehanizam za stvaranje trajnih beleški na svakodnevnom jeziku.

· Novac:  Uobičajeni ''denominator'' za razmenu.
· Aritmetika: Metod računanja monetarnih detalja u poslu.

Mnogi od ovih faktora postojalo je i u antičko doba, ali do Srednjeg veka, oni nisu postojali zajedno u formi i snazi potrebnoj da podstakne  nastanak dvojnog knjigovodstva. Evidencija, na primer, je stara kao i civilizacija, ali aritmetika – sistematska manipulacija brojčanim simbolima – zaista nije bila sredstvo  raspoloživo u antici. Šta više, uporna primena rimskih brojeva za finansijske transakcije dugo posle uvođenja arapske numeracije predstavljala je prepreku ranijem stvaranju sistema dvojnog knjigovodstva. 

U XVI, XVII, XVIII veku uporedo sa razvojem privrede razvilo se i knjigovodstvo, pa se javljaju nove knjige o knjigovodstvenoj evidenciji u Nemačkoj, Engleskoj, Francuskoj i Holandiji. Ono se razvojem industrije, odnosno industrijskom revolucijom, naročito u XIX veku, sve više usavršavalo. Tako, pri kraju XIX veka računovodstvo postaje značajno sredstvo za kontrolu i otkrivanje slabosti u poslovanju preduzeća.
Velika depresija ugrozila je integritet računovodstvene profesije. Velike svetske kompanije su bankrotirale ubrzo posle iskazivanja velikih profita. Investitori su pitali kako su profitabilne kompanije mogle da bankrotiraju? Na sudu se pokazalo da je ekonomska stvarnost da kompanije uopšte nisu bile profitabilne. Profiti su bili rezultat trikova računovođa. Štaviše,  iskazane rezerve uopšte nisu postojale.  Pokazalo se da računovođe, podređene menadžmentu kompanije, nisu služile javnom interesu, već potrebama menadžmenta. U praksi, to je podrazumevalo, da je primarna funkcija računovodstva da učini da menadžment izgleda uspešno.U cilju ponovnog sticanja poverenja javnosti u računovodstvenu profesiju, knjučnu ulogu preuzele su profesionalne organizacije.AICPA (Američki institut ovlašćenih javnih računovođa) je preuzeo niz mera. Kreirao je novo telo, Komitet za računovodstvene procedure, prihvatio državno licenciranje, novoformirana Komisija za hartije od vrednosti je zahtevala reviziju finansijskih izveštaja svih firmi koje se javno kotiraju. 
Savremeno poslovanje zahteva trenutne računovodstvene informacije o aktivnostima i pokazateljima performansi. Trend u informatičkoj eri je konceptualizacija i implementacija računovodstva kao informacionog sistema u vidu baze podataka koji obuhvata sve kvantitativne i kvalitativne aktivnosti kompanije. U tu svrhu su se na tržištu pojavili softverski paketi za računovodstvo, kao što je Pacioli 2000, Peachtree Complete Accounting, Quickbooks Pro i  sl.
	8000. p.n.e
	Jerry iz Jericho-a (današnji Izrael)
	Prvi je izvršio inventarisanje koristeći figure od gline da bi precizno izračunao bogatstvo u hramu. 

	3100. p.n.e. 
	Marion Sumerićanin
	Izumeo klinasto pismo da bi odredio kraljevo bogatstvo i dažbine podanika.

	0 
	Jerome iz Rima 
	Bogati Rimljanin beležio je finansijske podatke u vidu memoranduma i glavne knjige. Dokumenti su sadržali detaljne finansijske podatke u vezi carstva.

	1299.
	Amatino Manucci
	Italijanski trgovac razvio je prvu poznatu finansijsku belešku koja je uključivala sve glavne komponente dvojnog knjigovodstva.

	1494.
	Luca Pacioli
	Objavio „Summa...“ koja uključuje prvi potpun opis italijanskog metoda dvojnog knjigovodstva.

	1772.
	Josiah Wedgwood
	Preduzetnik industrijske revolucije koji je razvio računovodstvo troškova radi borbe protiv oštre recesije i opstanka u poslu.

	1854.
	William Cooper
	Jedan od osnivača Cooper Brothers & Co,  Big Six, Instituta računovođa, značajan za nastanak i razvoj računovodstvene profesije u Velikoj Britaniji. 

	1920.
	Donaldson Brown
	Glavni finansijski službenik u General Motors-u, razvio je moderni sistem računovodstva troškova, ROI pristup, sistem tržišno zasnovanih  cena i slične inovacije koje su koristili industrijski giganti u kontroli mnogobrojnih operacija.


Možemo, na kraju, zaključiti, da je istorija računovodstva, stara hiljadama godina, išla od jednostavnih kamenčića kojima se određivala količina blaga, preko italijanskih trgovaca do integrisanih kompjuterskih sistema današnjice. Postavlja se pitanje ko je bio prvi računovođa. Da li je to sveštenik koji je proračunavao blago u hramu, italijanski trgovac, ili kontrolor koji je razvio prvi sofisticirani računovodstveni sistem za veliku fabriku, ili prvi profesionalni računovođa? U tabeli je dat spisak kandidata i kratak opis njihovog doprinosa računovodstvu. Smatra se da je prvi računovođa  Amatino Manucci, pisac prve beleške o sistemu dvojnog knjigovodstva, koji se tokom italijanske renesanse i trgovačke revolucije usavršio, a Luca Pacioli ga je detaljno opisao u ''Summa et Aritmetica, Geometria, Propotioni et Proportionalita''.
Javni interes i profesionalno ponašanje računovođa
Opšteprihvaćeno je shvatanje da računovodstvo doprinosi ekonomskom razvoju i napretku nacionalne, regionalne i svetske ekonomije. Ova vitalna makroekonomska funkcija računovodstva u razvijenim kulturama finansijskog izveštavanja i računovodstva ostvaruje se posredstvom tržišta kapitala kao mestu mobilizacije i alokacije ograničenih finansijskih resursa. Naime, računovodstvo, kao instrument ekonomskog merenja, određuje visinu raspoloživog kapitala i istovremeno obezbeđuje  informacionu osnovu za efektivno usmeravanje i efikasno korišćenje kapitala. Pripremajući, sastavljujući, prezentujući i obelodanjujući finansijske izveštaje, računovodstvo meri nivo efikasnosti korišćenja kapitala. Shodno tome, kvalitet računovodstva, kao instrument merenja i finansijskog izveštavanja, direktno uslovljava i podstiče mobilizaciju i alokaciju kapitala, zasnovanu na racionalnim odlukama individualnih i institucionalnih investitora, kao i kreditora. Na taj način, računovodstvo neposredno doprinosi efikasnijem funkcionisanju tržišta kapitala što rezultira stvaranjem obilja kapitala, a obilje kapitala je u biti zdrave ekonomije i društvenog blagostanja. Bez računovodstva, odnosno računovodstvenih informacija, ne mogu funkcionisati vitalni sistemi jedne zemlje, tj. poreski sistem, statistika nacionalnog dohotka i društvenog proizvoda i dr. U tom kontekstu se računovodstvo smatra naukom o ekonomskim računima i ekonomskom naukom par ehellance. Ono je i metronom ekonomije.

Savremeni svet postaje sve više jedinstvena ekonomska porodica, a određuje ga živo ekonomsko i finansijsko komuniciranje, mondijalizacija, multimedijalnost, permanentnost inovacija, razvijeno tržište roba, kapitala, radne snage i menadžera, oštra tržišna konkurencija itd. U takvom svetu mobilizacija i alokacija kapitala izlaze iz nacionalnih i regionalnih okvira, a cela svetska ekonomija postaje mesto susreta ponude i tražnje kapitala, roba, radne snage i menadžera. Akcije preduzeća se kotiraju po celom svetu, a nacionalna i regionalna tržišta akcija se povezuju i dovode do razvijanja opšte konkurencije. Tako jedinstven svetski ekonomski prostor zahteva jedno obavezno standardizovano računovodstvo i finansijsko izveštavanje, odnosno jedinstveni poslovni jezik. Na takvom prostoru postaje besmisleno i ekonomski vrlo neisplativo govoriti drugačijim jezikom.

Navedena obeležja računovodstva su direktno u službi opšteg javnog interesa, koji se definiše kao kolektivno dobro zajednice ljudi i institucija kojima profesionalne računovođe pružaju usluge. Investitori, kreditori, državni organi i agencije, poslovni parneri, zaposleni, kao i javnost, tradicionalno predstavljaju osnovne nosioce javnog interesa na nacionalnom nivou. Na regionalnom i međunardonom nivou ovi nosioci javnog interesa postaju brojniji i raznovrsniji. U međunarodonim okvirima nosioci javnog interesa su: finansijski analitičari, koji treba da budu upoznati sa finansijskim izveštajima kompanija čije se akcije kotiraju na tržištu kapitala; multinacionalne kompanije radi problema konsolidovanja, procene ostvarenja i njihovog poređenja; velike računovodstvene firme, jer njihovi klijenti imaju filijale u inostranstvu; poreske vlasti radi rešavanja problema merenja i iskazivanja osnovice za oporezivanje rezultata; vlade zemalja u razvoju radi kontrole poslovanja multinacionalnih korporacija i dr.

Prema tome, javni interes u najopštijem smislu označava "sve institucionalno infrastrukturne, ekonomske i informacione aktivnosti koje doprinose izgradnji snažnog nacionalnog i internacionalnog finansijskog sistema".
 Javni interes se manifestuje kroz nastajanje prepoznatljivog ekonomskog i ukupnog društvenog sistema u smislu isticanja pravila za slobodno obavljanje ekonomskih i drugih aktivnost, kao i informacionu dostupnost takvih sistema i pravila.

Računovodstvo i finansijsko izveštavanje, kao njegov produkt, kreatori su informacione i ukupne transparentnosti ekonomskog i društvenog sistema uopšte. Kao takvo, ono čini direktan osnov javnih interesa. Ta njegova uloga se ostvaruje emitovanjem kvalitetnih informacija prepremljenih u skladu sa zahtevima međunarodne profesionalne regulative u računovodstvu, a naročito kodifikovane profesionalne etike računovođa.
ETIČKI KODEKS ZA PROFESIONALNE RAČUNOVOĐE
Etički kodeks za profesionalne računovođe izradio je IFAC-ov Komitet za etiku. Etički kodeks služi kao osnova koju razvijaju i primenjuju organizacije članice IFAC-a. NJime se uspostavljaju principi objektivnosti, integriteta i profesionalne stručnosti računovođa (i revizora) koji se  primenjuje na sve profesionalne računovođe (i revizore). U Republici Srbiji je članom 2. Zakona o računovodstvu i reviziji Etički kodeks za profesionalne računovođe klasifikovan kao deo obavezne profesionalne računovodstvene regulative.

U Etičkom kodeksu se ukazuje da profesiju računovođe karakterišu sledeće karakteristike:

· vladanje posebnim intelektualnim sposobnostima, koje se stiču obukom i obrazovanjem,
· pridržavanje članova profesije opšteg kodeksa vrednosti i ponašanja, koje uspostavljaju profesionalna administrativna tela i
· prihvatanje obaveza prema društvu u celini. Značajno obeležje računovodstvene profesije predstavlja prihvatanje odgovornosti delovanja u javnom interesu. Zbog toga, odgovornost profesionalnog računovođe nije isključivo zadovoljenje potreba pojedinog klijenta ili poslodavca. Prilikom delovanja u javnom interesu, profesionalni računovođa treba da sledi i poštuje etičke zahteve Etičkog kodeksa za profesionalne računovođe.

Ciljevi računovodstvene profesije su:

1. poverenje,

2. profesionalizam,

3. kvalitet usluga i
4. sigurnost.

Kodeks se sastoji iz tri dela. Deo A ustanovljava osnovne principe profesionalne etike za profesionalne računovođe i obezbeđuje konceptualni okvir za primenu ovih principa. Konceptualni okvir daje smernice koje se tiču osnovnih etičkih principa. Od profesionalnih računovođa se zahteva da primenjuju ovaj konceptualni okvir u cilju identifikovanja pretnji koje bi dovele do neusaglašenosti sa osnovnim principima, procene njihovog značaja i, ukoliko te pretnje nisu beznačajne primene mere zaštite kako bi se pretnje eliminisale ili njihov značaj umanjio na prihvatljiv nivo na kome usaglašenost sa osnovnim principima nije ugrožena.

Delovi B i C ilustruju kako se konceptualni okvir primenjuje u specifičnim situacijama. U njima se daju primeri zaštitnih mera koje mogu biti adekvatan odgovor na pretnje ugrožavanja usaglašenosti sa osnovnim principima, a takođe obezbeđuju i primere situacija kada adekvatne zaštitne mere, kao odgovor na takve pretnje, nisu dostupne i, prema tome, treba izbegavati aktivnosti ili odnose koji stvaraju pretnje. Deo B je primenljiv za profesionalne računovođe u javnoj praksi. Deo C je primenljiv za zaposlene profesionalne računovođe. Profesionalne računovođe u javnoj praksi takođe mogu koristiti smernice iz Dela C kao relevantne za njihove posebne okolnosti.
Principi profesionalne etike računovođa
Principi profesionalne etike finansijskog izveštavanja zasnivaju se na izboru fundamentalnih pozitivnih moralnih ljudskih osobina,  znanja koja se vezuju za obavljanje profesije, korišćenje toga znanja u objektivnom rasuđivanju i zaključivanju, dokazanom poverenju i, zahtevu za profesionalno ponašanje. Od profesionalnog računovođe se zahteva da poštuje sledeće osnovne principe:

- integritet,

- objektivnost,

- profesionalna osposobljenost i dužna pažnja,

- poverljivost i
- profesionalno ponašanje.

Princip integriteta 

Princip integriteta se oslanja na osnovne moralne osobine svake ličnosti koja želi da se bavi pružanjem računovodstvenih usluga u najopštijem smislu te reči. Ovaj princip je povezan sa čestitošću, poštenjem i istinoljubljivošću pri izvršavanju profesionalnih usluga. Profesionalni računovođa treba da bude direktan i pošten u svim svojim profesionalnim i poslovnim vezama. Princip integriteta sve profesionalne računovođe obavezuje da postupaju ispravno i časno u profesionalnim i poslovnim odnosima. Integritet takođe podrazumeva fer ponašanje i iskrenost. Profesionalni računovođa ne treba da bude povezan sa izveštajima, poreskim prijavama, komunikacijom ili drugim informacijama ukoliko veruje da te informacije:
· sadrže suštinski netačnu ili obmanjujuću izjavu;

· sadrže nepotvrđene izjave ili informacije; 
· izostavljaju ili prikrivaju informacije za koje se zahteva da budu sadržane i gde takvo izostavljanje ili prikrivanje može da bude obmanjujuće.
Princip  objektivnosti
U računovodstvu objektivnost kao profesionalni etički princip označava nepristrasnost, odnosno odsustvo predrasuda, navijačkih strasti ili drugih sličnih  uticaja pri rešavanju profesionalnih problema. Profesionalni računovođa ne treba da dozvoli da pristrasnost, sukob interesa ili preterani uticaj drugih nadjača profesionalno ili poslovno prosuđivanje. Princip objektivnosti sve profesionalne računovođe obavezuje da ne kompromituju profesionalno ili poslovno rasuđivanje zbog pristrasnosti, sukoba interesa ili neprimernog uticaja drugih. Odnose koji ugrožavaju ili neprikladno utiču na profesionalno rasuđivanje profesionalnog računovođe treba izbegavati. Zahtevi principa objektivnosti se odnose i na sva lica koja je profesionalni računovođa angažovao u pružanju usluga.

U IFAC-ovom kodeksu profesionalne etike računovođa ističe se da se profesionalne računovođe, bilo da obavljaju usluge revizije ili pružaju savetodavne usluge u vezi sa porezima ili menadžmentom, bilo da pripremaju i sastavljaju finansijske izveštaje, odnosno pružaju usluge interne revizije, vrše zadatake finansijskog menadžera u industriji, trgovini, javnom sektoru i obrazovanju, moraju pridržaviti principa objektivnosti. Isto tako se ističe da etički zahtevi moraju biti ispunjeni i pri obavljanju usluga obrazovanja i obučavanja kandidata za prijem u profesiju.

Zahteve principa objektivnosti mogu ugroziti sam profesionalni računovođa i druga lica i institucije, zavisno od situacije i okolnosti. Naime, profesionalni računovođa može trpeti pritisak da bi odstupio od svojih stavova, rasuđivanja i mišljenja. Imajući u vidu brojne moguće uticaje na profesionalnog računovođu, kao i najrazličitije situacije i okolnosti u kojima se mogu javiti pritisci, nemoguće je predvideti ih i opisati, a naročito predivdeti način njihovog otklanjanja. IFAC-ov Etički kodeks profesionalne etike računovođa preporučuje da se svaka pretnja objektivnosti temeljno analizira u smislu uzroka nastanka ali i štetnih posledica, pa tek nakon toga da se pripremi odgovarajuća zaštita. Sa druge strane, sam profesionalni računovođa mora izbegavati sve situacije i okolnosti koje uzrokuju stvaranje predrasuda i pristrasnosti i omogućavaju bitniji uticaj drugih lica i institucija. Isto tako, on mora izbegavati svako primanje i davanje poklona, odnosno pružanje gostoprimstva koje razumno može uticati na njegovo objektivno  rasuđivanje, ali i rasuđivanje lica koja je angažovao za pružanje usluga.

Obavezno i dosledno uvažavanje zahteva principa integriteta i objektivnosti podrazumeva odsustvo sukoba interesa bilo koje vrste. Međutim, u poslovnoj praksi se javljaju situacije u kojima se profesionalni računovođa može naći pred sukobom interesa. Takve situacije mogu biti potpuno trivijalane, ali mogu dovesti i do zloupotreba i sličnih nezakonitih aktivnosti. Iz tih razloga profesionalni računovođa mora uvek imati na umu moguće postojanje sukoba interesa i nastojati da prepozna situacije i okolnosti koje do njega dovode, kao i izbegavati uticajne faktore koji ga izazivaju. Naime, profesionalni računovođa mora na osnovu prepoznavanja situacija, činjenica i okolnosti, ali i uticajnih faktora izdiferencirati normalnu i uobičajenu razmenu mišljenja od one koja obavezno vodi ka sukobu interesa.

Profesionalni računovođa može se sukobiti sa interesima lične prirode, ali i interesima trećih lica, pa i institucija. Drugim rečima, on moće doći pod uticaj odgovornog lica - poslodavca, odnosno klijenta ili porodičnih i ličnih odnosa i ugroziti sopstvenu čestitost, poštenje i istinoljubivost, odnosno sopstveni integritet. U takvim situacijama profesionalni računovođa treba da nađe argumente i načine kako bi se takvi zahtevi potpuno obeshrabrili, odnosno nestali.

Isto tako, bilo koje lice ili institucija mogu zahtevati od profesionalnog računovođe da usluge obavlja suprotno tehničkim i/ili profesionalnim standardima ponašanja. Priroda profesionalnog računovođe može, takođe, biti takva da ima podeljen stav prema poslodavcu, odnosno klijentu i profesionalnim standardima ponašanja. Sukob interesa je vrlo komleksno stanje. On može nastati i kada se namerno ili nenamerno objave informacije koje dovode do donošenja pogrešnog zaključka i postanu osnov za ostvarenje eventualne koristi poslodavca, odnosno klijenta, od čega profesionalni računovođa evidentno nema nikakve koristi.
Složenost pojma sukob interesa stvara obavezu za svakog poslodavca i klijenta, profesionalnog računovođu i profesionalnu organizaciju. Naime, poslodavac ili klijent su obavezni da ustanove politike rešavanja sukoba interesa. Profesionalni računovođa po prirodi posla ima obavezu da aktivno učestvuje u kreiranju i uspostavljanju politike rešavanja etičkih dilema, ali je takođe obavezan da, ukoliko mu okolnosti to ne dozvoljavaju, nađe način da utiče na uspostavljanje takve politike. Profesionalna organizacija ima obavezu da pruži savete i konsultacije svakom računovođi koji se našao u situaciji sukoba interesa.
Okvir za uspostavljanje politike rešavanja etičkih dilema između profesionalnog računovođe i neposrednog pretpostavljenog kod poslodavca podrazumeva sledeće postupke. Naime, prvo se sukob pokušava rešiti sa neposrednim rukovodiocem. Ukoliko rešenje konflikta ne uspe, profesionalni računovođa treba da se obrati neposrednom višem pretpostavljenom u hijerahiji, uz obavezno obaveštavanje prvog neposredno pretpostavljenog. Eventualna veza tog pretpostavljenog sa konkretnim pitanjem sukoba interesa obavezuje profesionalnog računovođu da obavesti sledeći viši nivo u hijerarhiji menadžmenta, koja bi mogla imati ovakav raspored: neposredni pretpostavljeni, izvršni organi, odbor menadžera, savetnici i akcionari.

Nakon iskorišćenja svih ovih mogućnosti, profesionalni računovođa treba da zahteva poverljive konsultacije i savetovanja sa nezavisnim savetodavcem ili savetodavcem profesionalne organizacije, radi preduzimanja odgovarajućih mera. Ukoliko se sukob interesa na navedenim nivoima ne reši, a radi se o sumnji u postojanje kriminalne radnje, profesionalni računovođa treba da napusti poslodavca i podnese pisanu informacijiju odgovarajućem pretpostavljenom tog poslodavca.
Princip profesionalne kompetentnosti i dužne pažnje
Profesionalni računovođa ima stalnu dužnost da održava profesionalno znanje i osposobljenost na zahtevanom nivou sa ciljem obezbeđivanja klijentu ili poslodavcu kompetentnih profesionalnih usluga zasnovanih na aktuelnim dostignućima u praksi, zakonodavstvu i tehnikama. Princip profesionalne osposobljenosti i dužne pažnje obavezuje profesionalne računovođe na:

· održavanje profesionalnog znanja i veština na nivou kojim se obezbeđuju kompetentne profesionalne usluge klijentima ili poslodavcima; i
· posvećen i pažljiv rad prilikom pružanja profesionalnih usluga u skladu sa primenljivim tehničkim i profesionalnim standardima.

Osnovni smisao ovog principa nalazi se u zahtevu da profesionalni računovođa obavlja usluge za koje je sam potpuno stručan, ili se njegova stručnost može upotpuniti uz korisne savete i pomoć drugih lica kompetentnih za specijalna pitanja. Uz to profesionalne računovođe te usluge moraju obavljati najbolje što mogu u uslovima dinamičkih promena u okruženju.
Profesionalna kompetentnost se mora steći i održavati. U tom smislu on mora steći visok nivo opšteg obrazovanja iz računovodstva, poslovnih finansija i drugih ekonomskih i neekonomskih disciplina na fakultetima. Nakon toga, lice koje želi postati profesionalni računovođa mora nastaviti sa tzv. posebnim obrazovanjem i obukom iz disciplina koje su od posebnog značaja za profesiju, koje se najčešće odvija u okviru profesionalnih organizacija. Proces sticanja  posebnih profesionalnih znanja najčešće se odvija sa procesom sticanja iskustva u praksi i završava se polaganjem programom predviđenih ispita. Polaganjem ispita, profesionalni računovođa je ispunio najvažniji uslov za ulazak u profesiju.

Tokom sticanja opšteg i posebnog obrazovanja, profesionalni računovođa istovremeno razvija profesionalne veštine, odnosno posebne sposobnosti za primenu usvojenih profesionalnih znanja. Profesionalne  veštine se odnose na:
1. intelektualne veštine koje podrazumevaju moć razumevanja, procene, primene analize, sinteze, sposobnost sagledavanja problema na celovit način, detaljno razmatranje svih alternativa, vrednovanje opcija, procena rizika, razvijanje kreativnih rešenja, i sl.;

2. analitičke, stručne i funkcionalne veštine koje se odnose na istraživačke sposobnosti, analizu tržišnih i finansijskih pokazatelja, sposobnost primene matematičkih i statističkih metoda, informacionih tehnologija, modela odlučivanja i analize rizika i sl;

3. lične (individualne) veštine koju su vezane za stav prema obrazovanju i ličnom usavršavanju;

4. menadžerske veštine orijentisane ka sposobnosti da se informacije koriste za upravljanje poslovnim sistemima,  projektima, ljudskim resursima,  rastom i razvojem i
5. veštinu komunikacije i donošenja stručnih stavova, odnosno sposobnosti davanja i primanja informacija, donošenja razumnog suda i efikasnog odlučivanja.

Posedovanje profesionalnih vrednosti sa aspekta ovog etičkog principa podrazumeva potpunu posvećenost računovođe sticanju kompetentnosti uz njeno stalno usavršavanje i učenje. Jednom stečena kompetentnost mora se održavati i usavršavati, jer je tržište računovodstvenih usluga veoma dinamično i na njega utiče veliki broj faktora. U tom smislu profesionalni računovođa nakon sticanja odgovarajućeg profesionalnog znanja ima obavezu da prati razvoj nauke i prakse iz oblasti računovodstva i poslovnih finansija, kao i drugih naučnih disciplina, potom razvoj međunarodne i nacionalne profesionalne i zakonske regulative. Jednom rečju, profesionalni računovođa se mora kontinuirano edukovati, odnosno programski usavršavati. Programsko usavršavanje mora da obuhvati i sadržaje vezane za kvalitet pružanja računovodstvenih usluga, kao i kontrolu tog kvaliteta. Ovi programi moraju biti uslađeni sa zahtevima međunarodnih i nacionalnih standarda kontrole kvaliteta. Brigu o kontinuiranoj edukaciji preuzima profesionalna organizacija.
Profesionalni računovođa treba da preduzme korake u cilju osiguranja da lica koja rade pod njegovom nadležnošću u profesionalnom pogledu imaju odgovarajući stepen obučenosti i nadzora. Kad god je to prikladno profesionalni računovođa treba da klijente, poslodavce ili druge korisnike profesionalnih usluga informiše o ograničenjima sadržanim u uslugama. Može se dogoditi da se od profesionalnog računovođe zaposlenog u industriji, trgovini, javnom sektoru ili obrazovanju zahteva da izvrši značajne zadatke za koje nema dovoljno posebno obrazovanje ili iskustvo. Kada preuzima takav posao, profesionalni računovođa ne treba da navodi poslodavca na pogrešan zaključak u vezi sa stepenom znanja ili iskustva koje poseduje i zbog toga, gde je to potrebno, treba da traži savet ili pomoć stručnjaka.

U skladu s tim, profesionalni računovođa mora znanja, veštine i vrednosti sticati, održavati i usavršavati na nivou koji je neophodan da bi se poslodavcu ili klijentu obezbedio kvalitet pružanja usluga, zasnovan na savremenim dostignućima nauke, struke, tehnologije i zakonodavstva.

 Princip poverljivosti
Obavljanjem profesionalnih usluga, profesionalni računovođa dolazi do vrlo značajnih informacija koje nisu predmet obelodanjivanja široj javnosti. Takve informacije se karakterišu kao poverljive. Profesionalni računovođa takve informacije ne sme upotrebiti niti objaviti, odnosno neovlašćeno koristiti bez odgovarajućeg i konkretizovanog ovlašćenja, osim ukoliko ne postoji zakonsko ili profesionalno pravo ili obaveza obelodanjivanja. Ne sme dozvoliti ni da se posumnja u to kako su te informacije upotrevljene radi sticanja bilo lične koristi računovođe ili trećeg lica. To znači profesionalni računovođa mora da stekne poverenje kod poslodavca, odnosno klijenta da će obelodanjivati samo informacije vezane za vršenje profesionalnih usluga u skladu sa standardima profesije.

Zahtevi principa poverljivosti se moraju uvažavati kako za vreme obavljanja profesionalnih usluga tako i nakon završetka ili prekida njihovog obavljanja. Zahtevi poverljivosti odnose se kako na profesionalnog računovođu, tako i na sva stručna lica i pomoćno osoblje koje učestvuje u obavljanju profesionalnih usluga, kao i na lica od kojih primaju savete i stručnu pomoć.

Međutim, postoje specifične okolnosti u kojima se obavezno zahteva da se poverljive informacije objave. U tom smislu javni interes i interes profesije posebno nalažu da standardi profesije definišu prirodu i obim poverljivosti, daju određene smernice i odrede specifilne okolnosti pod kojima će obelodanjivanje informacija stečenih u toku pružanja profesionalnih usluga biti dozvoljeno ili, čak, obavezno. U skladu sa tim, osnovi za objavljivanje poverljivih informacija su:
1. posebna odobrenja poslodavca, 

2. zakonski propisi i
3. tehnički standardi i etička pravila ponašanja.
1. Kada se osnov za objavljivanje poverljive informacije nalazi u posebnim odobrenjima poslodavca odnosno klijenta, profesionalni računovođa ima obavezu da štiti kako interese poslodavca odnosno klijenta, tako i treće strane, čiji interesi mogu da budu ugroženi objavljivanjem određenih informacija.
2. Zakonski propisi mogu zahtevati da profesionalne računovođe moraju da objave poverljive informacije onda kada postoji dokumentacija i drugi valjani dokazi za vođenje sudskog postupka, kao i da takve dokaze dostave odgovarajućim državnim organima. Međutim, mora se naglasiti da je ovo, pre svega, pitanje nacionalnih zakonodavstva i da nije rešeno na jedinstven način. Ekstreme predstavljaju recimo Amerika, gde se od profesionalnog računovođe zahteva da sve dokaze preda sudskim organima i Holandija i Engleska, koje zahtevaju da se samo prevara prijavi nadležnim državnim organima.

3. Tehnički standard i etička pravila ponašanja predviđaju slučajeve u kojima se poverljive informacije mogu obelodaniti. Oni proističu iz prirode obavljanja profesionalnih usluga, zaštite interesa profesionalnih računovođa u sudskim procesima, zahteva za kontrolom kvaliteta obavljanja profesionalnih usluga koje postavljaju profesionalne organizacije ili poslodavac odnosno klijent i najzad, potrebe za odazivanjem sudskim organima radi razgovora ili istražnih radnji, ali i poziva profesionalnih organizacija.
Treba posebno naglasiti da odluka profesionalnog računovođe da se neke poverljive informacije obelodane po bilo kom od navedenih osnova pretpostavlja da su sve činjenice u vezi sa njima poznate i dokazane. U slučaju, pak, kada postoje nedokazane činjenice ili mišljenja, potrebno je primeniti profesionalno rasuđivanje radi utvrđivanja obima i vrste obelodanjivanja. Mora se, takođe, odrediti vrsta saopštenja, primerena licima kojima se poverljive informacije saopštavaju. Primerenost primaoca poverljivih informacija prosuđuje se sa aspekta odgovornosti i spremnosti da u vezi sa tom informacijom reaguje. Objavljivanje poverljivih informacija obavezuje profesionalnog računovođu da proceni obim sopstvene pravne obaveze za konkretnu pravnu informaciju, kao i težinu posledica koje iz toga mogu proisteći. Radi lakšeg odlučivanja o ovim pitanjima, profesionalni računovođa može angažovati posebnog pravnog savetnika ili koristiti usluge savetnika profesionalne organizacije.
 Princip profesionalnog ponašanja
Ponašanje profesionalnih računovođa mora biti u skladu sa dobrom reputacijom profesije i uzdržavanjem od bilo kakvog ponašanja koje može diskreditovati profesiju odnosno svakog delovanja za koja bi razumna i informisana treća strana, uz poznavanje svih relevatnih informacija, zaključila da negativno utiču pa dobru reputaciju profesije. Profesionalno ponašanje se pre svega posmatra i analizira u kontekstu odgovornosti prema klijentima, trećim licima, drugim članovima računovodstvene profesije, zaposlenim osoblju i poslodavcima. IFAC-ov Etički kodeks za profesionalne računovođe određuje posebne smernice ponašanja pri:
a)   pružanju poreskih usluga,

b)   obavljanju profesionalnih usluga u više zemalja i
v)   reklamiranju sebe i svoga rada.

a) Samostalnim pružanjem poreskih usluga ili učestvovanjem u sastavljanju poreskih izveštaja profesionalni računovođa kompetentno, pošteno i objektivno, u okvirima zakonskih ograničenja, ima pravo da predloži najbolje rešenje u korist klijenta ili poslodavca. Obaveza je profesionalnog računovođe da upozori menadžment preduzeća na njegovu ličnu odgovornost za poreske izveštaje , kao i da preduzme sve potrebne aktivnosti da bi poreski izveštaji na osnovu raspoloživih informacija bili ispravno sastavljeni. Materijalno značajni poreski saveti i mišljenja profesionalnog računovođe moraju biti dati u pisanoj formi, u vidu pisma ili beleške koji se arhiviraju.
Ne smeju biti dovedeni u vezi sa profesionalnim računovođom poreski izveštaji koji sadrže pogrešna saopštenja ili saopštenja koja navode na pogrešne zaključke usled prikrivanja ili nedostatka relevantnih informacija izveštaji ili saopštenja zasnovani na neodgovornim, pogrešnim i neistinitim informacijama.

Poreska praksa pokazuje da se poreski izveštaji mogu sastavljati kako na osnovu dokumentacije i drugih dokaza, tako i na osnovu procene profesionalnog računovođe. Međutim, profesionalni računovođa po prirodi svoga posla ima obavezu da podstiče pribavljanje tzv. pokrepljujućih podataka. Shodno tome, profesionalni računovođa treba da svoje poreske izveštaje, kad god je to moguće, bazira na poreskim izveštajima prethodnog obračunskog perioda i računovodstvenim evidencijama i finansijskim izveštajima tekućeg perioda, uz razumna proveravanja potpunosti i tačnosti svih informacija koje pomenuti izveštaji i evidencije sadrže. Analizirajući poreske izveštaje prethodnog obračunskog perioda, profesionalni računovođa može otkrivati materijalno značajne greške i propuste, čak i da poreski izveštaji za prethodni obračunski period nisu ni podneseni poreskim organima. U takvim okolnostima profesionalni računovođa ima obavezu da se takve činjenice obelodane poreskim organima. Naglašava se da profesionalni računovođa nije dužan da obaveštava poreske organe niti to treba da čini bez odobrenja klijenta ili poslodavca, čak i kada oni ne postupe po preporukama. Ukoliko klijent ili poslodavac ne postupi po preporukama profesionalnog računovođe, jedino preostaje da im otkaže konkretan poreski konsalting. Profesionalno ponašanje i odgovornost obavezuju računovođu da razmotri mogućnost prekida svake saradnje sa takvim klijentom ili poslodavcem. Ukoliko se u takvim razmatranjima pokaže da je moguća dalja saradnja, profesionalni računovođa ima obavezu da preduzme sve potrebne aktivnosti, kako se takve greške i propusti ne bi ponovili u poreskim izveštajima za tekući period. Međutim, ukoliko se tokom razmatranja pokaže da saradnja nije moguća, profesionalni računovođa je dužan da o tome obavesti klijenta ili poslodavca, odnosno poreske organe, kada to predviđa zakonska regulativa pojedinih nacionalnih država.

Zasnivanje poreskih izvaštaja na procenama profesionalnih računovođa mora se izvršiti uvek kada to mogućnosti dozvoljavaju ili kada se relevantni podaci u datim okolnostima ne mogu pribaviti. U takvim uslovima profesionalni računovođa mora biti uveren da su njegove procene realne, odnosno mora biti siguran da bi na bazi raspoloživih informacija i u datim okolnostima do utvrđenih iznosa došao svaki drugi profesionalni računovođa.

b) Standardizacija finansijskog izveštavanja oslonjena dobrim delom na standardizaciju obrazovanja i obezbeđenja kvaliteta povećava mogućnosti da profesionalni računovođa pruža usluge u više zemalja, bilo kao rezident ili privremeni posetilac. Bez obzira na to gde se računovodstvene usluge obavljaju, profesionalni računovođa se obavezuje na profesionalno ponašanje i obavljanje usluga u skladu sa tehničkim standardima i ostalim etičkim principima. Imajući u vidu da se broj i sadržina pojedinih profesionalnih etičkih zahteva u vezi sa obavljanjem usluga u drugim zemljama razlikuju od zemlje do zemlje, kao i u odnosu na broj i sadržinu zahteva IFAC-ov Etičkog kodeksa za profesionalne računovođe, dileme svojstvene ovakvom stanju moraju se rešavati prema smernicama IFAC-ovog kodeksa. Te smernice su usmerene ka primeni strožih etičkih zahteva. Prema tome, ako su zahtevi IFAC-ovog kodeksa stroži od zahteva nacionalnog profesionalnog etičkog kodeksa, primenjuje se IFAC-ov kodeks, i obrnuto. Isto tako, ukoliko su etički zahtevi u vezi sa obavljanjem računovodstvenih usluga u drugim zemljama stroži u zemlji iz koje dolazi profesionalni računovođa nego u zemlji u kojoj treba da obavlja usluge, a uz to su ti zahtevi stroži i od zahteva iz  IFAC-ovog kodeksa, onda se primenjuju etički zahtevi zemlje iz koje on dolazi.
c) Profesionalni računovođa treba da bude oprezan pri promovisanju sebe i svog rada. Drugim rečima, pri animiranju klijenata ili poslodavaca, on se mora uzdržati od svakog neprofesionalnog ponašanja, aktivnosti i korišćenja bilo kojih sredstava koja mogu dovesti ugled profesije u pitanje. Aktivnostima marketiniga i reklamiranja svog rada, profesionalne računovođe ne treba da diskredituju profesiju. Profesionalne računovođe treba da budu poštene i iskrene i ne treba da:

· daju preuveličane izjave u vezi usluge koje su u mogućnosti da ponude,

· kvalifikacije koje poseduju ili iskustva koje su stekli; 

· vrše negativno izražavanje i isticanje slabosti drugih profesionalnih računovođa, omalovažavajuća povezivanja ili nedokazana poređenja sa radom drugih.
Nezavisnost kao ključni princip profesionalne etike revizora
Nezavisnost svakog profesionalca od izuzetnog je značaja, kako za njega lično, tako i za poslove kojima se bavi. U tom smislu je nezavisnost profesionalnog računovođe fundament računovodstvene i revizorske teorije i prakse. Naime, osnovni zadatak revizora jeste da nezavisno i samostalno potvrdi i poveća kredibilitet finansijskih izveštaja, koje su pripremili i sastavili druge profesionalne računovođe i o tome oformi mišljenje. Međutim, ukoliko on nije nezavisan u potvrđivanju i povećanju kredibiliteta finansijkih izveštaja, odnosno pri formiranju mišljenja, prestaje osnovna potreba za njegovim uslugama. Nezavisnog revizora ne odnosi se samo na obavljanje revizorskih, već i nerevizorskih usluga, kao što su: sastavljanje finansijskih izveštaja, procena vrednosti imovine, obaveza i kapitala, računovodstveni i poreski konsalting, konsalting u oblasti strateškog i finansijskog menadžmenta, razvoj i implementacija informacionih sistema za obradu računovodstveniz podataka i sl.

Prema tome, nezavisnost je najvažniji etički princip za profesionalne računovođe. On je istovremeno i najkompleksniji etički princip, polazeći od pojmnog određenja, preko pretnji od njegovog ugrožavanja, do mera zaštite.

 Pojam i suština nezavisnosti
Princip nezavisnosti profesionalnih računovođa/revizora izveden je iz principa objektivnosti koji važi za sve profesionalne računovođe. Zapravo, nezavisnost je prvi uslov za objektivnost. U tom smislu se principi objektivnost i nezavisnosti stavljaju u temelje svih ostalih etičkih principa,  tim pre što svi ostali etički principi profesionalnih računovođa, kao i ostala propisana ograničenja i pravila ne mogu dati nikakve garancije ni za objektivnost ni za nezavisnost. Sa druge strane, nezavisnost i objektovnost predstavljaju subjektivne osobine pojedinaca koje se teško mogu kvantifikovati.
Nezavisnost mora biti svojstvena svakom računovođi/revizoru i mora biti prisutna u svakom trenutku i u svakoj prilici ukoliko se želi obezbediti i sačuvati opšte poverenje računovodstvene javnosti u informacije koje sadrže finansijski izveštaji.

Etički princip nezavisnost podrazumeva da računovođa/revizor donosi odluke bez pritisaka i bilo kojih drugih značajnih uticaja koji ga neposredno ili posredno mogu kompromitovati. Kompleks ovog principa obuhvata:

a) nezavisnost uma i
b) nezavisnost delovalja.

a) Nezavisnost uma je faktička ili suštinska nezavisnost. Ona se u IFAC-ovom kodeksu određuje kao ''stanje uma koje omogućava davanje mišljenja bez uticaja koji kompromituju profesionalno rasuđivanje i koje dozvoljava pojedincu da deluje iskreno, pošteno, objektivno i uz nužan profesionalni skepticizam
''. Faktička nezavisnost odnosi se na mentalni stav profesionalca kao pojedinca i da kao takva predstavlja deo njegovih ličnih osobina, čestitosti i snage karaktera
.

Faktička nezavisnost se razlikuje u tri sledeće dimenzije:

1. nezavisnost ispitivanja, koja se vezuje za odsustvo pritisaka i drugih uticaja pri izboru oblasti, aktivnosti, odnosa i politika menadžmenta, a odnosi se na obuhvatnost odnosno dostupnost relevantih informacija,

2. nezavisnost kreiranja programa ispitivanja, koja se vezuje za slobodu izbora tehnika i procedura ispitivanja, odnosno samostalnost u razvijanju programa ispitivanja postavljenog u fazi planiranja i uz poštovanje svih koraka ispitivanja i
3. nezavisnost izveštavanja, koja se vezuje za odsustvo pritisaka i drugih uticaja koji imaju za cilj promenu saznanja do kojih je revizor došao tokom svojih ispitivanja.

Sve ove dimenzije su od suštinskog značaja za nezavisnost i moraju biti ostvarene u potpunosti.

b) Faktička nezavisnost je potreban, ali ne i dovoljan uslov za opstanak i ugled računovodstvene profesije. Taj dovoljan uslov je nezavisnost delovanja, jer delovanje čini vidljivim nezavisnost nasuprot maglovitoj determinanti nezavisnosti koju predstavlja nezavisnost uma. Iz tih razloga je ovaj konstitutivni deo nezavisnosti nazvan ''pojavna nezavisnost''. Ona je rezultat interpretacije odnosno viđenja nezavisnosti od strane korisnika finansijskih izveštaja i ostale javnosti. IFAC-ov Etički kodeks za profesionalne računovođe pojavnu nezavisnost odnosno nezavisnost delovanja određuje kao ''izbegavanje činjenica i okolnosti značajnih u toj meri da bi razumna i informisana treća strana poznajući sve relevantne informacije i moguće mere zaštite nezavisnosti mogla zaključiti da su integritet, objektivnost ili profesionalni skepticizam revizora dovedeni u pitanje''.

Pretnje nezavisnosti
U praksi je identifikovano mnogo situacija i okolnosti u kojima nezavisnost profesionalnog računovođe može biti ugrožena, odnosno koje predstavljaju pretnju njegovoj nezavisnosti. Sve one su u IFAC-ovom Etičkom kodeksu sistematizovane u sledećih pet grupa:

a) pretnja po osnovu ličnih interesa,

b) pretnja po osnovu samokontrole, odnosno kontrole sopstvenog rada,

c) pretnje po osnovu zastupanja
d) pretnje po osnovu prisnosti i
e) pretnje zastrašivanjem.

a) Pretnje nezavisnosti po osnovu ličnog interesa nastaju kada profesionalni računovođa ili članovi njegove uže porodice kod klijenta imaju korist po osnovu finansijskog ili nekog drugog interesa. U praksi se mogu javiti sledeće okolnosti koje dovode do pretnje nezavisnosti po osnovu ličnog interesa:

1. postojanje direktnog ili indirektnog finansijskog interesa kod klijenta. Direktan finansijski interes postoji kada profesionalni računovođa poseduje akcije ili druge finansijske instrumente, kao i derivate direktno vezane sa tim interesom. Indirektan interes nastaje po osnovu posedovanja prava korišćenja zajedničkih plasmana, imovine, povereništva ili drugog posredništva sa klijentom;

2. davanje garancija ili kredita klijentu ili njegovom menadžmentu, odnosno kada se klijent pojavljuje u ulozi kupca ili dobavljača;

3. neprimerena zavisnost od klijenta po osnovu učešća naknada u ukupnim naknadama od pružanja usluga;

4. mogućnost gubljenja angažmana kod klijenta;

5. potencijalno zapošljavanje kod klijenta i 

6. uslovljenost naknade za pružanje usluga od strane klijenta.

b) Pretnje po osnovu samokontrole mogu se javiti kada profesionalni računovođa koji je doneo određeni zaključak ili odluku vrši ponovnu procenu i vrednovanje tog zaključka ili odluke. Pretnje po osnovu samokontrole identifikovane su u dva slučaja. Prvi slučaj je vezan za naknadno prosuđivanje o nekom prethodnom angažmanu kod klijenta radi donošenja odluke o novom angažovanju. Drugi slučaj nastaje kada je profesionalni računovođa bio menadžer ili je bio na takvom položaju sa koga je mogao značajno da utiče na proces finansijskog izveštavanja. Ovaj slučaj vezan je i za okolnosti koje nastaju kada revizorska firma ili član revizorskog tima kod klijenta revizije obavljaju usluge značajne za revizorski angažman ili rade na pripremanju originalnih podataka i drugih evidencija za sastavljanje finansijskih izveštaja.

c) Pretnje nezavisnost po osnovu zastupanja nastaju kada profesionalni računovođa promoviše određeni stav ili mišljenje klijenta na taj način da je objektivost dovedena u pitanje. To može biti slučaj kada je prosuđivanje moralo da se izvrši onako kako je to zahtevao klijent, kada profesionalni računovođa trguje ili promoviše trgovinu finansijskim instrumentima klijenta, odnosno kada se klijent zastupa u parnicama i drugim sudskim sporovima.
d) Pretnje po osnovu prisnosti nastaju kada profesionalni računovođa postane suviše naklonjen klijentu, razvijanjem bliskih odnosa sa menadžmentom ili zaposlenima kod klijenta. Ova pretnja posebno može biti izražena kada profesionalni računovođa ima bliskog saradnika ili člana uže porodice koji je član menadžmenta ili je zaposlen kod klijenta. Posebno kritične funkcije su članstvo u upravnom odboru, generalni menadžer, finansijski menadžer, glavni računovođa, menadžer interne revizije i sl. Dugotrajne veze profesionalnog računovođe sa klijentom, primanja značajnih poklona, uživanje gostoprimstva, bilo od menadžmenta bilo od zaposlenih, takođe su okolnosti koje predstavljaju pretnju nezavisnosti po osnovu prisnosti.

e) Pretnje po osnovu zastrašivanja nastaju kada je profesionalni računovođa sprečen da deluje objektivno usled otvorenog ili prikrivenog zastrašivanja od strane članova menadžmenta ili zaposlenih kod klijenta, na primer najava promene posla ili smanjivanja obima posla, a samim tim i visine naknade.

U praksi postoje razni drugi oblici pretnji, pa je zbog toga i rizik od ugrožavanja nezavisnosti vrlo veliki. U takvim uslovima sam profesionalni računovođa mora delovati tako da nesigurnost i sumnje korisnika finansijskih izveštaja svede na minimum. Pored toga, moraju se obezbediti odgovarajuće mere zaštite nezavisnosti, primerene raznovrsnim uslovima postojanja i nastanka pretnji. Te mere zaštite će kod korisnika finansijskih izveštaja i šire javnosti poboljšati subjektivan osećaj, sprečiti profesionalnog računovođu da ne kompromituje profesiju i svoje profesionalne interese podredi drugim interesima, ali i taktički dovesti do smanjenja mogućnosti kršenja principa nezavisnosti. Opstanak računovodstava kao profesije zavisi upravo od mere u kojoj su razvijene zaštitne mere, odnosno u kojoj meri su pretnje nezavisnosti otklonjene ili svedene na prihvatljivi nivo.

Mere zaštite nezavisnosti
Sistem mera zaštite nezavisnost zavisi od prirode i inteziteta  pretnji, vrste usluga koje revizori pružaju, korisnika finasijskih i revizorskih izveštaja i organizacione strukture računovodstvene/revizorske firme. Sve mere zaštite nezavisnosti u Etičkom kodeksu  IFAC-a su sistematizovane u tri kategorije:


a) mere zaštite koje propisuju profesija, zakon ili druga regulativa,


b) mere zaštite razvijene kod klijenta i

c) mere zaštite razvijene kod računovodstvene/revizorske firme.

 Mere zaštite koje propisuju profesija, zakon ili druge regulative
Mere zaštite nezavisnosti koje propisuje profesija, zakon ili druga regulativa mogu se podeliti na tri grupe. 
· Prvu grupu čine mere koje se odnose na sticanje profesionalnih znanja i zvanja, kao i njihovo održavanje i usavršavanje, što je gotovo isključivo u nadležnosti profesionalnih organizacija. 
· Druga grupa je vezana za utvrđivanje pravila profesionalnog i etičkog ponašanja, kao i ustanovljavanje određenih standarda i pravila nadzora i disciplinskih mera, što je najčešće u nadležnosti međunarodnih i nacionalnih profesionalnih organizacija.
· Treća grupa mera zaštite povezana je sa postavljanjem okvira determinisanja zahteva nezavisnosti na nivou računovodstvene/revizorske firme i kontrole njenog sistema kvaliteta, što je u nadležnosti zakonske i profesionalne regulative.

Mere zaštite na nivou klijenta
Mere zaštite kod klijenta odnose se na nekoliko važnih pitanja. Prva grupa pitanja odnosi se na obavezu klijenta da ima opšte i druge akte u kojima se kroz politike i postupke potencira objektivno finansijsko i poslovno izveštavanje, kao i objektivno postupanje prilikom ugovaranja angažmana. Druga grupa pitanja odnosi se na obavezno postojanje bilo firme bilo određenog organa koji donosi odluke nezavisno od menadžmenta, kao i postojanje određenog organa za nadzor i saopštenja u vezi sa uslugama revizije. Nadležnosti toga organa trebalo bi da obuhvataju:

· potvrđivanje ugovora o revizorskom angažmanu koji je potpisao menadžment revizorske firme, odnosno samostalno potpisivanje takvog ugovora,

· identifikovanje ispunjenosti uslova za zabranu vršenja revizije u okvirima regulatornih tela i 

· identifikovanje odnosa, okolnosti ili događaja koji izazivaju dodatnu pretnju nezavisnosti revizora, kao i mogućnosti njihovog otklanjanja i ublažavanja njihovih efekta, kao što su, na primer, kumovski i drugi odnosi koje ne predviđaju zvanične mere zaštite.

Postojanje ovog organa je od izuzetnog značaja, jer može nezavisno da uverava određene organe, tela i pojedince da će klijent revizije poštovati nezavisnost revizorske firme i članova revizorskih timova. Za klijente revizije koji se kotiraju na berzi postojanje ovog organa ima dodatno opravdavanje. Treća grupa pitanja odnose se na mere zaštite nezavisnosti kod klijenta revizije povezane sa obavezom zapošljavanja osoblja kompetentnog za donošenje upravljačkih odluka.

Mere zaštite na nivou računovodstvene/revizorske firme
Mere zaštite kod računovodstvene/revizorske firme su najbrojnije, što je i normalno jer od mere u kojoj je zaštićena nezavisnost firme  zavisi njena budućnost, odnosno njena egzistencija, rast i razvoj. Iz tih razloga računovodstvena/revizorska firma treba da izgradi i neguje poslovno okruženje u kome će nezavisnost biti jedna od najvećih vrednosti. Međutim, u poslednje vreme konflikt između profitabilnosti i nezavisnosti je toliko izražen da korisnici finansijskih izveštaja i šira javnost teško mogu biti sigurni u postojanje nezavisnosti što podstiče nastojanja da se deo odlučivanja o nezavisnosti prenese sa firme na profesionalne organizacije ili posebna tela, u vidu odbora, komiteta i sl.
U skladu sa tim, računovodstvena/revizorska firma mora izgraditi i negovati sledeće mere zaštite nezavisnosti:

a) na nivou firme kao celine i
b) na nivou konkretnog angažmana.

a) Mere zaštite na nivou firme su vrlo brojne i mogu se svrstati u sledeće grupe:

· mere zaštite vezane za delovanje menadžmenta u smislu isticanja uloge i značaja nezavisnosti i rada u interesu javnosti za opstanak firme, kao i donošenja opštih i posebnih akata u kojima se ističu pretnje nezavisnosti, način procene njihovog značaja, kao i moguće mere zaštite;

· mere zaštite vezane za donošenje odgovarajućih akata u kojima se predviđaju: kontrola kvaliteta revizije, nadzor nad sprovođenjem politika i postupaka u vezi sa nezavisnošću, postojanje disciplinskih mehanizama za stimulisanje podržavanja politika i postupaka u vezi sa nezavisnošću i nadzor nad politikama i postupcima ugovaranja naknada u vezi sa angažmanima;

· mere zaštite vezane za blagovremeno, potpuno i relevantno informisanje, kao i izgradnju odgovarajućeg sistema informisanja: 1. profesionalnog osoblja o politikama i postupcima, njihovim promenama, uključujući i obuku i obrazovanje za njihovo sprovođenje, informisanje o klijentu revizije i sa njim povezanim firmama od kojih moraju biti nezavisni i, najzad, o merama zaštite nezavisnosti i 2. formiranje posebnih linija izveštavanja o revizorskim i nerevizorskim angažmanima;

· ostale mere zaštite nezavisnosti na nivou firme povezane su sa: 1. utvrđivanjem politika i procedura za određivanje interesa ili odnosa između revizorske firme i revizorskih timova sa klijentima, 2. utvrđivanjem politika i procedura kojima se zabranjuje uticaj na ishod revizorskih ispitivanja onim revizorima koji nisu bili angažovani kao članovi revizorskog tima i 3. određivanjem odgovornog lica iz menadžerske strukture za nadzor nad funkcionisanjem mera zaštite nezavisnosti.

b) Mere zaštite na novu konkretnog angažmana nazivaju se još i  posebnim merama zaštite. Po svojoj prirodi ove mere se mogu svrstavati u tri grupe. Prva grupa mera zaštite povezana je sa angažovanjem drugog profesionalnog računovođe koji nije ni na koji naćin povezan sa revizorskim timom, da izvrši pregled obavljenog posla ili pruži odgovarajući savet. U ovu grupu mera zaštite spada i angažovanje druge firme da obavi određeni posao ili izvrši proveru obavljenog posla u vezi sa revizorskim angažovanjem. Uključenje druge firme da ponovo obavi kompletnu reviziju takođe spada u ovu grupu mera zaštite nezavisnosti. Druga grupa mera zaštite na nivou konkretnog revizorskog angažmana povezana je sa konsultacijama i diskusijama o problemima nezavisnosti sa profesionalnim organizacijama i nezavisnim regulatornim telima. Najzad, treća grupa mera zaštite odnosi se na promenu revizora u revizorskom timu koji ima finansijske interese i odnose koji predstavljaju pretnju nezavisnosti.

Rešavanje etičkog konflikta
Pri otpočinjanju formalnog ili neformalnog procesa rešavanja konflikta, profesnonalni računovođa, samostalno ili u saradnji sa drugim licima, kao deo procesa treba da razmotri sledeće:

· relevantne činjenice;

· relevantpa etnička pitanja;

· osnovne principe koji se tiču konkretnog problema;

· utvrđene interne procedure; i
· alternativne planove delovanja.

Nakon razmatranja ovih pitanja profesionalni računovođa treba da odredi odgovarajući plan delovanja koji je dosledan utvrđenim osnovnim principima. Profesionalni računovođa, takođe treba da odmeri značaj posledica svih mogućih planova delovanja. Ukoliko ovim problem nije rešen profesionalni računovođa treba da konsultuje druge odgovarajuće osobe u okviru firme ili organizacije u kojoj je zaposlen radi rešavanja problema.

Ukoliko se ne može rešiti neki značajan konflikt profesionalni računovođa može imati potrebu da zatraži stručne savege od relevantne profesionalne organizacije ili pravnih savetnika, i na taj način dođe do smernica u vezi sa etičkim pitanjima, a da pri tom ne dođe do narušavanja poverljivosti. Na primer, profesionalni računovođa je ustanovio postojanje kriminalne radnje, a izveštavanje o tome bi moglo narušiti odgovornost profesionalnog računovođe prema poštovanju poverljivosti. Profesionalni računovođa treba da razmotri potrebu za pribavljanjem pravnog saveta u cilju utvrđivanja da li postoji zahtev za izveštavanjem.

Ukoliko iscrpivši sve relevantne mogućnosti, etički konflikt i dalje nije rešen, profesionalni računovođa treba da, ukoliko je to moguće, odbije dalju povezanost sa problemom koji uzrokuje konflikt. Profesionalni računovođa može da odluči da je u datim okolnostima, prikladno da se povuče iz tima koji radi na angažovanju ili specifičnom zadatku, ili da se u potpunosti povuče iz angažovanja, ili prekine sa radom u firmi ili organizaciji u kojoj je zaposlen.

IFAC  i SRRS
Za svaku profesiju veliki značaj imaju profesionalne organizacije i regulatorna tela, pogotovo na međunarodnom planu. Što se tiče računovodstvene profesije, najveći značaj ima IFAC na međunarodnom, i Savez računovođa i revizora Srbije, na nacionalnom nivou.
IFAC (International Federation of Accountants) je osnovan 7.oktobra 1977.godine na 11. Svetskom kongresu računovođa u Minhenu. Od osnivanja sedište IFAC-a bilo je u NJujorku. 63 profesionalne organizacije računovođa iz 51 zemlje potpisale su Statut kojim je 1977.godine osnovan IFAC. U toku 1978, zemlje članice IFAC-a predstavljale su 700000 profesionalnih računovođa. Do 1987.godine članstvo IFAC-a je poraslo na 99 organizacija članica, a do 1997. na 126 organizacija članica. Danas se članstvo IFAC-a sastoji od 158 članica i pridruženih članica u 123 zemalja, koji predstavljaju preko 2.5 miliona računovođa u javnoj praksi, privredi i trgovini, vladi i u akademskom sektoru.
Rast članstva IFAC-a kroz 30 godina postojanja [image: image2.jpg]2007

IFAC je osnovan da jača računovodstvenu profesiju u svetu i služi javnom interesu kroz:

· razvijanje međunarodnih profesionalnih standarda visokog kvaliteta i davanjem podrške za njihovo usvajanje i primenu,
· olakšavanje saradnje između tela članica,
· saradnju sa drugim međunarodnim organizacijama,
· međunarodno javno istupanje u ime računovodstvene profesije,

· promovisanjem međunarodne usklađenosti, i davanjem doprinosa u razvoju računovodstvene profesije u svim zemljama širom sveta. 
Tokom godina, aktivnosti IFAC-a su se proširile tako da uključuju oblasti kao što su:

· povećana uloga u međunarodnoj profesionalnoj regulativi,

· veća komunikacija sa međunarodnim regulatorima, donosiocima standarda, agencijama za razvoj, zajednicama investitora i drugim stejkholderima,

· adresiranje potrebe za visokim kvalitetom finansijskog izveštavanja i finansijskog menadžmenta, 
· širenje fokusa na mala i srednja preduzeća i zemlje u razvoju,

· povećanje saradnje sa članovima  IFAC–a i veća caradnja sa regionalnim računovodstvenim organizacijama,

· bliža veza sa većim računovodstvenim firmama kroz Forum firmi.

IFAC je globalna organizacija profesionalnih računovođa koja, kroz svoje nezavisne odbore za postavljanje standarda, razvija i objavljuje međunarodne standarde revizije i uveravanja, etike, edukacije i računovodstva javnog sektora koje koriste profesionalne računovođe i vlade širom sveta. IFAC takođe izrađuje smernice i promoviše razmenu resursa u svrhu služenja profesionalnim računovođama i osniva grupe koje se bave pitanjima koja se odnose na mala i srednja preduzeća i zemlje u razvoju. IFAC čini napore da pomogne jačanju nacionalnih profesionalnih organizacija računovođa i podigne nivo kvaliteta rada svih profesionalnih računovođa. IFAC ima značajnu ulogu u davanju doprinosa ekonomskom razvoju i stabilnosti u svetu. Standarde koje je izradio IFAC-ov odbor za postavljanje standarda priznaje i koristi sve veći broj zemalja kao način rada koji doprinosi kvalitetu finansijskog izveštavanja u javnom i privatnom sektoru. 

Upravljanje IFAC-om je u nadležnosti njegovog Odbora i Veća. Odbor je manja grupa odgovorna za uspostavljanje politike IFAC-a, a Veće IFAC-a uključuje po jednog predstavnika iz svake organizacije-članice. Tri IFAC-ova odbora za postavljanje standarda postoje još od njegovog formiranja 1977.godine, ali su se tada zvali "komisije" a ne "odbori".
1. Odbor za međunarodne standarde revizije i uveravanja  (IAASB) utvrđuje međunarodne standarde revizije, uveravanja, kontrole kvaliteta i povezanih usluga. Prvobitno se zvao Komisija za međunarodne prakse revizije. Ime mu je promenjeno u aprilu 2002.godine. Prvu međunarodnu smernicu revizije, Cilj i obim revizije finansijskih izveštaja, objavila je, upravo ova Komisija 1979.godine. Ovaj prvi standard, revidiran i ažuriran, još uvek postoji kao Međunarodni standard revizije 200.
2. Odbor za međunarodne standarde računovodstvene edukacije, koji razvija standarde i smernice o predkvalifikacionoj edukaciji i kontinuiranoj profesionalnoj edukaciji za sve računovođe. Po osnivanju se zvao Komisija za edukaciju. Ime mu je promenjeno u sadašnje u novembru 2005.godine.

3. Odbor za međunarodne standarde etike za računovođe, koji objavljuje etičke standarde i smernice uključujući IFAC-ov Kodeks Etike za profesionalne računovođe, zvao se Etička Komisija. NJegovo ime je promenjeno u novembru 2005.godine.
4. Odbor za međunarodne standarde računovodstva javnog sektora, koji radi na izradi standarda i smernica sa ciljem unapređenja kvaliteta finansijskog izveštavanja i finansijskog menadžmenta u javnom sektoru, oformljen je pod imenom Komisija za javni sektor, a današnje ime je dobio u novembru 2004.godine.

Uloga IFAC-a u regulisanju profesije je proširena i uveliko formalizovana kroz IFAC-ove Predloge za reformu, koji su izrađeni uz doprinos regulatora i drugih međunarodnih organizacija, uključujući Međunarodnu Organizaciju Hartija od vrijednosti, Forum za finansijsku stabilnost, Bazelsku komisiju za superviziju banaka, Međunarodnu Asocijaciju Supervizora Osiguranja i Svetsku Banku.

Reforme IFAC-a, koje je jednoglasno odobrilo Veće IFAC-a u novembru 2003.godine, uspostavile su ili postavile okvir za brojne međunarodne regulatorne i nadzorne mehanizme koji su sada centar IFAC-ovih aktivnosti i predstavljaju neke od najznačajnijih promena u istoriji IFAC-a. Ovo uključuje formiranje sledećeg:

· IFAC-ove Regulatorne Grupe za Vezu, koja radi sa Monitoring Grupom regulatora;
· IFAC-ov Program Usklađenosti Organizacija Članica, koji zahteva da IFAC-ovi punopravni i pridruženi članovi pokažu napore na promovisanju usvajanja međunarodnih standarda kao i utvrđivanju programa uveravanja o kvalitetu, kao i istražnih i disciplinskih programa. Savetodavni Panel o usklađenosti nadzire implementaciju i funkcionisanje Programa Usklađenosti; 
· Konsultativne Savetodavne grupe za svaki od IFAC-ovih odbora za postavljanje standarda kako bi se obezbedio doprinos njihovom respektivnom odboru od strane korisnika njihovih standarda.

Pored toga, kao direktan rezultat reformi, u februaru 2005.godine međunarodni regulatori i organizacije koje rade sa IFAC-om, stvorili su Odbor za praćenje javnog interesa (PIOB) kako bi nadzirali IFAC-ovo postavljanje standarda u oblastima revizije i uveravanja, etike i edukacije, kao i Program usklađenosti organizacija članica IFAC-a. Reforme IFAC-a takođe su dovele do promena u upravljanju IFAC-om i strukturi i radu Odbora IFAC-a, kako bi se dodatno pojačala transparentnost IFAC-ovih aktivnosti.

Forum firmi je formiran januara 2001.godine kao formalno sredstvo za međunarodne firme kako bi mogle da sprovode transnacionalne revizije za učešće u IFAC-u. Članovi Foruma se dobrovoljno slažu da ispune određene zahteve koji su detaljno navedeni u Statutu Foruma, uključujući opredeljenje ka povećanju kvaliteta međunarodne revizorske prakse. Izvršna Komisija Foruma je Transnacionalna Komisija Revizora (TAC). TAC je osnovana u maju 2000.godine i posvećena je predstavljanju i ispunjavanju potreba članova Foruma Firmi. Pored toga, imenovani članovi TAC-a služe u IFAC-ovim odborima za reviziju i uveravanje, etiku i edukaciju.

U okviru IFAC-a, postoje tri komisije koje su konkretno posvećene posebnom sektoru profesije.

· Komisija za profesionalne računovođe u poslu (PAIB)  razvija smernice i pomaže razmenu znanja za preko milion profesionalnih računovođa širom sveta koji rade u oblastima trgovine, industrije, javnog sektora, edukacije i neprofitnog sektora. PAIB Komisija se do 2003.godine zvala Komisija za finansijsko i upravljačko računovodstvo i prvobitno je osnovana kao Komisija za upravljačko računovodstvo u oktobru 1977.godine.

· Komisija za zemlje u razvoju osnovana je u novembru 2005.godine sa ciljem podrške razvoju računovodstvene profesije u svim regionima u svijetu.  Komisija predstavlja interese profesija u razvoju, daje smernice i druge resurse, i traži razvojnu pomoć od donatorske zajednice da se osnaži profesija u zemljama u razvoju.

· Komisija za male i srednje prakse (SMP) osnovana je u novembru 2005.godine sa svrhom predstavljanja interesa MSP-a i profesionalnih računovođa koji rade za mala i srednja preduzeća. Komisija daje svoje doprinos donosiocima međunarodnih standarda, posebno u reviziji i računovodstvu, iz perspektive malih i srednjih praksi i malih i srednjih preduzeća, razvija smernice i pomaže u razmeni znanja. Komisija takođe organizuje godišnje forume o pitanjima koja su važna za mala i srednja preduzeća i male i srednje prakse.

Savez računovođa i revizora Srbije (SRRS) je nevladina, neprofitna organizacija, koja okuplja profesionalne računovođe iz Srbije. Od svog osnivanja, 1955.godine, aktivno je radio na razvoju računovodstvene profesije, obrazovanju svojih članova i harmonizaciji računovodstva i nacionalne profesionalne regulative sa najboljim iskustvima razvijenijih zemalja.

SRRS je složena profesionalna organizacija, koja okuplja više desetina hiljada članova iz različitih segmenata. Struktura članova je sledeća:
· 43 ovlašćenih javnih računovođa - ovlašćenih revizora
· 7.361 ovlašćenih računovođa, 
· 7.551 samostalnih računovođa i 
· 14.249 računovođa i,
· preko 5.000 kandidata za sticanje profesionalnih zvanja.
Radi bolje podrške i pomoći članstvu, SRRS je razvio mrežu društava  na celoj teritoriji Srbije. Kroz rad ovih društava, Savez pomaže svom članstvu, putem profesionalne obuke, organizovanja stručnih seminara i kontinuirane edukacije.

Pored društava, u Savezu deluju i sekcije:

· revizora,
· internih revizora,
· proizvođača računovodostvenih softvera,
· preduzeća i preduzetnika za vođenje poslovnih knjiga,
· profesora računovodstva srednjih ekonomskih škola.
Osnovni ciljevi SRRS su:
· razvoj i jačanje statusa računovodstvene profesije u Srbiji; 
· rad u pravcu harmonizacije računovodstvene prakse i revizije u Srbiji sa najboljom međunarodnom praksom
· uspostavljanje profesionalnih standarda i pomoć članovima u kontinuiranom usavršavanju njihovog profesionalnog ponašanja, učinka i stručnosti;
· rad u pravcu razvoja IFAC-ovog Etičkog kodeksa za profesionalne računovođe;
· razvoj i harmonizacija profesionalne obuke, programa testiranja i potvrđivanja, zasnovanih na Smernicama IFAC-a i UNCTAD-a (United Nations Conference on Trade and Development);
· nadzor nad kvalitetom rada, ponašanjem, i stručnom uspešnošću u skladu sa profesionalnim standardima; 
· da predstavlja, zastupa i štiti interese profesionalnih računovođa pred državnim, regulatornim i drugim organima i organizacijama; 
· promovisanje saradnje između nacionalnih računovodstvenih i revizorskih organizacija u vezi sa pitanjima od globalnog interesa.
Svojim radom Savez intenzivno promoviše uvođenje i primenu MRS - Međunarodnih računovodstvenih standarda/MSFI - Međunarodnih standarda za finansijsko izveštavanje u računovodstvu Srbije. Propisivanje direktne primene Standarda proizašlo je upravo iz rada Saveza na usaglašavanju nacionalne sa međunarodnom profesionalnom regulativom čime je potvrđena vizionarska odluka Saveza od 29. decembra 1998. godine o neposrednoj primeni MRS i MSR. SRRS je usvojio i IFAC-ov Etički kodeks. 
Aktivnosti SRRS trenutno su usmerene ka organizovanju profesionalne obuke i pripremi svojih članova za primenu MRS i MSR, kao i organizovanju direktne podrške primeni ovih standarda u svakodnevoj poslovnoj praksi. Posebna pažnja se obraća programu obuke profesionalnih računovođa, kao i neizbežnim promenama u prilagođavanju nacionalnih međunarodno priznatim programima finansijskog izveštavanja. Kroz individualno usavršavanje i kontinuiranu edukaciju svojih članova, SRRS teži bržem i uspešnijem razvoju i usklađivanju profesije sa međunarodnom profesionalnom regulativom. U cilju proširenja podrške svojim članovima, SRRS je organizovao savetodavnu službu, koja  obezbeđuje odgovarajuću pomoć,  neophodne savete i objašnjenja za profesionalne računovođe, u vezi sa svakodnevnim radom i praksom. 
U okviru svojih aktivnosti, SRRS objavljuje niz redovnih i posebnih izdanja koja se bave temama iz oblasti računovodstva i finansija. Osim redovnih izdanja, preveden je i objavljen veći deo izdanja IFAC-a i IASB-a (International Accounting Standards Board - Odbor za MRS), neophodnih za teorijsku i praktičnu obuku i rad profesionalnih računovođa. 

Savez računovođa i revizora Srbije je od 1996. godine punopravni član Međunarodne federacije računovođa (IFAC). SRRS učestvuje u nastojanju IFAC-a da ojača međunarodnu privredu razvijanjem globalne računovodstvene profesije, kao i da uspostavi visokokvalitetne standarde i promoviše harmonizaciju finansijskih izveštaja.
Odbor za Međunarodne računovodstvene standarde je posvećen razvoju, u javnom interesu, jedinstv enog niza visokokvalitetnih, razumljivih i primenljivih globalnih računovodstvenih standarda, koji zahtevaju transparentne i uporedive informacije u finansijskim izveštajima. Savez računovođa i revizora Srbije sarađuje sa Odborom radi usaglašavanja računovodstvenih standarda.
Savez računovođa i revizora Srbije je takođe član i predsedavajuća organizacija-članica SEEPAD-a South-Eastern European Partnership on Accountancy Development - Partnerstvo za razvoj računovodstva u Jugoistočnoj Evropi. SEEPAD je regionalna asocijacija nevladinih udruženja profesionalnih računovođa iz zemalja Jugoistočne Evrope: Albanije, Bosne i Hercegovine, Bugarske, Hrvatske, Makedonije, Grčke, Mađarske, Moldavije, Rumunije, Srbije, Crne Gore, Slovačke i Turske. Osnovni cilj SEEPAD-a je razvoj računovodstvene i revizorske profesije u zemljama organizacija-članica, kao i u regionu. Partnerstvo je deo programa koji podržava UNCTAD, OECD i USAID.
Zaključak
Javni interes je glavna smernica i računovodstva i finansijskog izveštavanja. Investitori, kreditori, vlada i vladine agencije, državni fiskalni organi, poslovni partneri, zaposleni, menadžment poslovnih sistema direktni su predstavnici javnog interesa, dok je javnost u najširem smislu reči njegov indirektni predstavnik.

Računovođama se otuda dodeljuje uloga osoba koje svojim profesionalnim ponašanjem treba da štite interese javnosti, ali i da doprinose realizaciji specifičnih zahteva uprave preduzeća koji se odnose na uobličavanje i objavljivanje finansijskih izveštaja. Ovi zahtevi umnogome se razlikuju od do sada postavljanih. koji su se uglavnom svodili na više ili manje formalno ispunjavanje zakonom nametnute obaveze finansijskog izveštavanja. Ispunjenje zahteva nove uloge, zahteva angažovanje računovođa, uprava poslovnih subjekata, profesionalnih organizacija i države. Od računovođa se očekuje da značajno poboljšaju nivo svoje profesionalne osposobljenosti, od uprava da uspostave odnos razumevanja sa računovođom, kao i da saglasno značaju bitno promene status računovođa, od profesionalnih organizacija da doprinesu izgradnji infrastrukture koja će podržavati profesionalno ponašanje računovođa, a od države da insistiranjem na kvalitetu finansijskog izveštavanja doprinese ostvarenju prethodno navedenih ciljeva.
Integritet i objektivnost, profesionalna osposobljenost, poverljivost i profesionalno ponašanje osnovni su principi etičkog ponašanja svakog profesionalnog računovođe, dok je nezavisnost suštinski princip etičkog ponašanja revizora. Svi ovi principi moraju biti ostvareni u celini, da bi se steklo poverenje i otklonile sve sumnje u kvalitet finansijskih izveštaja.

Brojni učesnici u procesu finansijskog izveštavanja moraju svaki u svom delokrugu rada insistirati na poštovanju etičkih principa od strane profesionalnih raćunovođa, identifikovati neetičko ponašanje, proceniti njegov uticaj na kvalitet finansijskog izveštavanja i utvrditi odgovarajuće mere zaštite, negovanja i unapređenja etičkog ponašanja.

